Pernille Skipper (EL), 2012-05-03:
Tak for det.
Vores ordfører på dette lovforslag, fru Johanne Schmidt-Nielsen, kunne desværre ikke være her i dag, så jeg vil på vegne af hende læse talen op.
I Enhedslisten glæder vi os over, at de alt for strenge krav til at opnå en tidsubegrænset opholdstilladelse er blødet op.
Alt for mange mennesker lever i vores land uden de rettigheder og den sikkerhed, som en tidsubegrænset, altså en permanent, opholdstilladelse giver adgang til.
De meget strenge krav til danskkundskaber var dybt diskriminerende over for mennesker, der kom hertil som analfabeter eller med dårlige skolekundskaber.
Kravet til, hvor længe man skal have været i beskæftigelse for at opnå en permanent opholdstilladelse, er ifølge lovforslaget stadig strengt, men for mange udlændinge, som i disse år er ramt af arbejdsløshed, er muligheden for permanent ophold hermed rykket fra kategorien uopnåeligt til kategorien svært eller meget krævende.
Det betyder, at mange udlændinge ikke længere vil være henvist til at tage et dårligt lønnet ufaglært arbejde i stedet for at give sig i kast med den uddannelse, der kan være til større gavn for både dem selv og det danske samfund.
Når det positive er sagt, skal det ikke være nogen hemmelighed, at Enhedslisten gerne var gået meget længere.
Permanent opholdstilladelse var tidligere noget, man fik efter 2 eller 3 år, sådan uden videre, når man var en del af samfundet.
I dag og fremover skal man vente meget længere og fortsat, også efter de kommende regler, opfylde en jungle af krav.
Helt uforståeligt er det, at regeringen samtidig med en række fornuftige lempelser vil forlænge den periode, man skal vente, før man kan få permanent ophold, fra 4 til 5 år.
Det er uanset de øvrige lempelser et helt forkert signal.
Herudover er kravet til beskæftigelse efter Enhedslistens mening stadig alt for strengt – den økonomiske krise og arbejdsløsheden taget i betragtning.
Flygtninge er især en sårbar gruppe, og derfor kan de få dispensation fra nogle af de strenge krav, f.eks. beskæftigelseskravet, og det manglede da også bare.
Problemet er, at de først kan få dispensationen, når de har været i Danmark i 8 år.
Og det må da gøre indtryk på regeringen, når de meget forsigtige og diplomatiske repræsentanter for FN's flygtningehøjkommissariat påpeger, at det er for lang tid, og at det ikke bidrager til integrationen, at nogle hårdt ramte flygtninge skal vente så længe på en permanent opholdstilladelse.
En del af lovforslaget, som ikke umiddelbart har noget med permanent opholdstilladelse at gøre, handler om udvidelsen af Flygtningenævnet fra 3 til 5 medlemmer.
Den ændring kan vi kun byde velkommen.
Især Dansk Flygtningehjælps ekspertise og stemme har været savnet, siden Flygtningenævnet i 2002 blev reduceret til 3 medlemmer.
Desværre er der i 2005 sket en ændring af reglerne, som betyder, at Dansk Flygtningehjælps asylafdeling ikke, sådan som det var praksis indtil 2002, fremover kan få tilsendt sagsakterne på forhånd for at diskutere de enkelte sager med nævnsmedlemmerne.
Det er absurd, for hele formålet med ændringen er jo at tilføre Flygtningenævnet ekspertise, og den ekspertise ligger bl.a. hos juristerne i Dansk Flygtningehjælps asylafdeling.
Enhedslisten har i den anledning stillet justitsministeren en række spørgsmål, som vi glæder os til at få svar på.
Samlet set
er det et lovforslag, som tager nogle skridt i den rigtige retning, og som Enhedslisten på den baggrund er positive over for.
Men vi vil naturligvis både under udvalgsarbejdet og efter forslagets vedtagelse fortsat kæmpe for, at flere mennesker tidligere og nemmere kan få deres permanente opholdstilladelse til gavn for deres integration og dermed til gavn for hele det danske samfund.